Knap tre års forberedelse er slut. Stig Nicolaisen er i gang med at krydse USA på cykel. Forude venter 12 dage med smerte og 20 timer i sadlen om dagen.

Den nordjyske cykelrytter Stig Nicolaisen er i gang med sin store mission: At cykle tværs over USA i det legendariske cykelløb Race Across America for at rejse penge til Børnecancerfonden. Stig hoppede på sin danske Principia-cykel i San Diego ved 22.30-tiden tirsdag aften, og han han har lige nu kørt 138 miles eller godt 220 km efter 8,5 timer i sadlen. Med sig har Stig Nicolaisen et følge i flere biler bestående af blandt andre hans søn Max, der fik konstateret kræft og siden er helbredt, og en læge. De har travlt, når Stig skal holde pause med at efterse cyklen og sørge for, at Stig indtager alt det mad og drikke, der er nødvendigt for at holde ham kørende de næste to uger. Men det går ikke altid efter planen. Stig har været nervøs op til starten og var lige ved at køre forkert på vej ud af San Diego. Og så har han haft et uheld med en rødbedesaft, som du kan høre om i videoen nedenunder. Turen ned fra et bjerg, der omtales som The Glass Elevator, har i modsætning til træningsdagene været svær på grund af kastevinde. Stig holder jævnlige pauser for at fylde kroppen op med mad, væske og energi. Rytterne bruger omkring 10.000 kalorier om dagen, når de sidder i sadlen op til 20 timer i døgnet. Du kan følge Stig Nicolaisen via holdets Facebook-side .